Só stem Kiwis oor hul vlagDie voorgestelde nuwe vlag (links) en die bestaande vlag met die Britse Union Jack (regs) Foto: Marty Melville/AFP/Getty Images Nieu-Seeland het pas die uitslag van die referendum bekend gemaak waarin meer as 2 miljoen mense gestem het of die Britse Union Jack op die vlag behoue moet bly, en of dit met ŉ silwer varingblaar vervang moet word. Slegs 43.2% van die kiesers (915 008 mense) het vir die nuwe vlag gestem teenoor 56.6% van die kiesers (1 200 003 mense) het gestem dat die huidige vlag moet bly. Altesaam 0.2% (4 942) van die stembriewe was ongeldig. Die uitslag is egter net voorlopig – ŉ finale telling sal volgende week Woensdag bekend gemaak word, maar dit is onwaarskynlik dat die uitslag sal verander. Samestelling: The Guardian Die mediahuis One News het kort na die uitslag bekend gemaak is, op Twitter gesê: “Nieu-Seeland het gepraat. Ons behou die ou vlag.” Kiesers moes besluit tussen die bestaande vlag, wat al sedert 1902 ŉ nasionale simbool is, en ŉ nuwe ontwerp wat saamgestel is nadat meer as 10 000 inskrywings deur die publiek ontvang is. Maroela Media het vroeër berig die inskrywings het gestrek tussen ernstig tot belaglik, soos een met ŉ kiwivoël wat ŉ groen laserstraal uit sy oog skiet. Die wenontwerp was uiteindelik ŉ samestelling tussen die ou en die nuwe, deur die Suiderkruis-sterformasie te behou, maar dit Britse simbool met ŉ inheemse plant te vervang. Ná miljoene dollar aan die proses bestee is, het meningspeilings voor die referendum egter daarop gedui dat Nieu-Seelanders waarskynlik die bestaande vlag verkies.